VENDIM
Nr. 868, datë 29.12.2021

PËR DISA NDRYSHIME DHE SHTESA NË VENDIMIN NR. 597, DATË 4.9.2019, TË KËSHILLIT TË MINISTRAVE, “PËR PËRCAKTIMIN E PROCEDURAVE, DOKUMENTACIONIT DHE MASËS MUJORE TË PËRFITIMIT TË NDIHMËS EKONOMIKE DHE PËRDORIMIT TË FONDIT SHTESË MBI FONDIN E KUSHTËZUAR PËR NDIHMËN EKONOMIKE”

Në mbështetje të nenit 100 të Kushtetutës, të pikës 8, të nenit 12, të ligjit nr. 57/2019, “Për asistencën sociale në Republikën e Shqipërisë”, dhe të ligjit nr. 115/2021, “Për buxhetin e vitit 2022”, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Në kreun III, të vendimit nr. 597, datë 4.9.2019, të Këshillit të Ministrave, bëhen këto ndryshime dhe shtesa:
a) Në pikat 7, 8 dhe 9, fjalët “... 3 000 (tre mijë) lekë në muaj ...” zëvendësohen me “... 9 000 (nëntë mijë) lekë në muaj ...”.
b) Pas pikës 15 shtohen pikat 16, 17 dhe 18, me këtë përmbajtje:
“16. Familjet përfituese në programin e ndihmës ekonomike, që kanë në përbërje tre apo më shumë fëmijë të moshës 0–18 vjeç, përfitojnë dyfishin e masës së pagesës ekzistuese të ndihmës ekonomike, sipas strukturës së familjes.
17. Masa e ndihmës ekonomike për familjet, që nuk përfitojnë sipas pikës 16, të këtij vendimi, rritet me dhjetë për qind të masës së pagesës ekzistuese, sipas strukturës së familjes. 
18. Masa e ndihmës ekonomike, sipas pikave 16 dhe 17, të këtij vendimi, përllogaritet nga Shërbimi Social Shtetëror, bazuar në masën e pagesës ekzistuese sipas strukturës së familjes, përpara hyrjes në fuqi të këtij vendimi.”.
2. Ngarkohen Shërbimi Social Shtetëror dhe njësitë e vetëqeverisjes vendore për zbatimin e këtij vendimi.

